EELNÕU

14.12.2024

**Metsaseaduse ja keskkonnatasude seaduse muutmise seadus**

**§ 1. Metsaseaduse muutmine**

Metsaseaduses tehakse järgmised muudatused:

**1)** paragrahvi 2 lõige 2 muudetakse ja sõnastatakse järgmiselt:

„(2) Metsa majandamine on kestlik, kui see tagab elustiku mitmekesisuse, metsa tootlikkuse, uuenemisvõime ja elujõulisuse ning loob ökoloogilisi, majanduslikke, sotsiaalseid ja kultuurilisi vajadusi rahuldava mitmekülgse metsakasutuse võimaluse ning aitab tagada kliimamuutuste mõjude leevendamise ja nendega kohanemise.“;

**2)** paragrahvi 3 lõige 1 muudetakse ja sõnastatakse järgmiselt:

„(1) Mets on ökosüsteem, mis koosneb metsamaast ja sealsest elustikust.“;

**3)** paragrahvi 3 lõige 4 muudetakse ja sõnastatakse järgmiselt:

„(4) Puu- ja põõsaistandik (edaspidi *istandik*) käesoleva seaduse tähenduses on mittemetsamaale puude ja põõsaste intensiivseks kasvatamiseks rajatud kasvuala, mis on kantud metsaressursi arvestamise riiklikusse registrisse (edaspidi *metsaregister*).“;

**4)** seadust täiendatakse §-ga 3¹ järgmises sõnastuses:

**„§ 3¹. Istandiku rajamine ja majandamine“**

(1) Mittemetsamaale rajatud või rajatavat istandikku saab metsaregistrisse kanda, kui see asub maa-alal, mis vastab järgmistele tingimustele:

1) maa-ala kohta ei ole viimase viie aasta jooksul makstud Euroopa Liidu ühise põllumajanduspoliitika rakendamise seaduse alusel toetust;

2) maa-ala ei ole Eesti looduse infosüsteemi kantud poollooduslike koosluste esinemisalana või I ja II kategooria kaitsealuste liikide leiukohana;

3) maa-ala või maa-alal asuvat objekti ei ole loodusobjektina kaitse alla võetud;

4) maa-ala ei asu turvasmullal (M, S, R), lammimullal (Ag, AG, AG1, AM), rannikumullal   
(Gr, Gr1, Mr), eemaldatud madalsoomullal (TxM) või eemaldatud rabamullal (TxR);

5) maa-ala ei ole väärtuslik maastik või väärtuslik põllumajandusmaa;

6) maa-ala kohta on tehtud inventuur, mille kohaselt ei loetud seda väärtuslikuks püsirohumaaks;

7) maa-ala ei ole drenaaži maa-ala.

(2) Drenaaži maa-alale võib istandiku rajada ja metsaregistrisse kanda, kui Maa- ja Ruumiamet on andnud kooskõlastuse, et istandik ei kahjusta drenaaži ning istandiku rajamise tulemusena ei ole takistatud maaparandussüsteemi nõuetekohane toimimine.

(3) Enne käesoleva seaduse jõustumist rajatud istandiku võib metsaregistrisse kanda, kui istandik paikneb maa-alal, mis vastab käesoleva paragrahvi lõikes 1 nimetatud tingimustele, seal kasvavate puude keskmine vanus ei ületa kümmet aastat ning maa ei ole maakatastrisse kantud metsamaana.

(4) Käesoleva paragrahvi lõikes 1 sätestatud tingimustele vastavate istandikuks sobivate maa-alade ruumiandmed määrab valdkonna eest vastutav minister määrusega.

(5) Kui isik soovib istandiku rajada maa-alale, mille kohta ei ole tehtud käesoleva paragrahvi lõike 1 punktis 6 nimetatud inventuuri, peab ta tellima eksperdilt hindamise, mis kinnitab, et maa-alal puuduvad väärtusliku püsirohumaa tunnused.

(6) Istandike majandamisel ei kohaldata käesolevas seaduses sätestatud nõudeid metsa majandamise kohta.

(7) Valdkonna eest vastutav minister kehtestab määrusega:

1) istandiku registreerimise;

2) maa-ala väärtusliku püsirohumaa tunnustele vastavuse hindamise korra ja nõuded eksperdile;

3) istandiku rajamise, kasvatada lubatud puuliigid ja kasutada lubatud kultiveerimismaterjali algmaterjali päritolupiirkonnad;

4) istandiku majandamise täpsemad nõuded.“;

**5)** paragrahvi 4 lõige 1 muudetakse ja sõnastatakse järgmiselt:

„(1) Käesolevat seadust kohaldatakse metsamaa ja sealse elustiku suhtes.“;

**6)** paragrahvi 4 lõige 1 muudetakse ja sõnastatakse järgmiselt:

„(1) Käesolevat seadust kohaldatakse metsamaa ja sealse elustiku ning metsaregistris registreeritud istandiku suhtes.“;

**7)** paragrahvi 6 lõike 1 punktist 1 jäetakse välja lauseosa „ning selleks metsandust käsitleva valdkonna arengukava“;

**8)** paragrahvi 6 lõiget 1 täiendatakse punktiga 8 järgmises sõnastuses:

„8) kliimamuutuste leevendamiseks ja kohanemiseks vajalike tegevuste koordineerimine.“;

**9)** paragrahvi 6 lõikes 3 asendatakse lauseosa „erametsanduse arendamiseks ja toetamiseks moodustatud sihtasutusele“ lauseosaga „erametsanduse arendamise ja toetamisega tegelevale sihtasutusele“;

**10)** paragrahv 7 tunnistatakse kehtetuks;

**11)** paragrahvi 9 lõige 1 muudetakse ja sõnastatakse järgmiselt:

„(1) Riik peab metsanduses oma ülesannete täitmiseks arvestust metsade paiknemise, pindala, tagavara, seisundi ning kasutamise üle ning istandike paiknemise, puuliikide ja pindala üle metsaregistris.“;

**12)** seaduse 2. peatükki täiendatakse §-ga 10¹ järgmises sõnastuses:

„**§ 10¹. Metsandusalane õppe- ning teadus- ja arendustegevus**

(1) Kui metsandusalase õppe- ning teadus- ja arendustegevuse tegemiseks on vaja kalduda kõrvale metsa majandamise kohta sätestatud nõuete täitmisest, esitab selle tegija või tegevust koordineeriv kutseõppe- või teadus- ja arendusasutus Keskkonnaametile taotluse, milles on kirjeldatud õppe- või uurimistöö kohta järgmised andmed:

1) töö eesmärk, erandid kehtestatud nõuetest ja nende rakendamise põhjendus;

2) planeeritavate tegevuste kirjeldus ja töö metoodika;

3) tegevuse algusaeg ja orienteeriv lõpptähtaeg;

4) õppetöö või uuritava ala täpne asukoht.

(2) Keskkonnaamet võib käesoleva paragrahvi lõikes 1 nimetatud taotluses nimetatud tegevusteks loa andmisest põhjendatud juhtudel keelduda.

(3) Valdkonna eest vastutav minister võib kehtestada metsa majandamise eeskirjas erandeid kutseõppe- või teadus- ja arendusasutustele metsa majandamiseks õppe-, teadus- ja arendustegevuse eesmärgil ning seada lisanõuded käesoleva paragrahvi lõikes 1 märgitud teadus- ja õppetöö erandite taotlemiseks, rakendamiseks ja hindamiseks.“;

**13)** paragrahvi 11 lõige 4¹ muudetakse ning sõnastatakse järgmiselt:

„(4¹) Metsa inventeeritakse ülepinnalise takseerimisega või statistilise valikmeetodiga. Metsa inventeerimise andmed, välja arvatud statistilise valikmeetodiga saadud andmed, kehtivad kümme aastat inventeerimise kuupäevast arvates. Metsaregistrisse kantavad inventeerimisandmed ei tohi olla vanemad kui üks aasta, välja arvatud juhul, kui eraldise pindala on muutunud kuni 10% selle ruumiandmete muutmise tõttu.“;

**14)** paragrahvi 122 lõike 51 punkt 1 muudetakse ning sõnastatakse järgmiselt:

„1) rikkunud metsakorraldustööde nõudeid kalendriaasta jooksul vähemalt kolmel metsaregistrisse kandmiseks esitatud metsaeraldisel määral, mis ületab metsa korraldamise juhendiga metsakorraldustööde täpsuse kohta seatud veapiire vähemalt kaks korda;“;

**15)** paragrahvi 13 punkt 1muudetakse ning sõnastatakse järgmiselt:

„1) on rikkunud metsakorraldustööde nõudeid kalendriaasta jooksul vähemalt kuuel metsaregistrisse kandmiseks esitatud metsaeraldisel määral, mis ületab metsa korraldamise juhendiga metsakorraldustööde täpsuse kohta seatud veapiire vähemalt kaks korda;“;

**16)** paragrahvi 25 lõiget 2 täiendatakse punktidega 4 ja 5 järgmises sõnastuses:

„4) metsa majandatakse püsimetsana;

5) mets asub Eesti looduse infosüsteemi kantud poollooduslike koosluste esinemisalal.“;

**17)** paragrahvi 28 lõike 4 punktist 4 jäetakse välja tekstiosa „, mille hulka kuulub kuni nelja meetri laiuselt kvartali- või piirisihi sisseraie või olemasoleva sihi või teeserva, kraavikalda ja kraaviserva puhastamine puudest, mille keskmine rinnasdiameeter ületab kaheksat sentimeetrit“;

**18)** paragrahvi 28 lõike 4 punkt 6 muudetakse ja sõnastatakse järgmiselt:

„6) kujundusraie, mida tehakse kaitstaval loodusobjektil kaitse-eesmärgi saavutamiseks kaitsekorralduskava, liigi kaitse ja ohjamise tegevuskava, elupaiga tegevuskava kohaselt või kaitstava looduse üksikobjekti või vääriselupaiga seisundi säilitamiseks ja parandamiseks või Eesti looduse infosüsteemi kantud poollooduslikul kooslusel puittaimede eemaldamiseks elupaiga tegevuskava kohaselt.“;

**19)** paragrahvi 28 lõiget 8 täiendatakse neljanda lausega järgmises sõnastuses:

„Riigimetsa majandaja võib püsimetsana majandamisel lisaks käesolevas paragrahvis sätestatule lähtuda §-s 43¹ sätestatud püsimetsa majandamise tingimustest.“;

**20)** paragrahvi 28 lõige 82 muudetakse ja sõnastatakse järgmiselt:

„(82) Püsimetsana majandamine käesoleva seaduse tähenduses on metsa majandamise viis, millega kujundatakse ja hoitakse struktuurilt, liigiliselt ja vanuseliselt mitmekesist puistut ning kus raiutud või välja langenud puud asenduvad või asendatakse kasvukohale looduslikult omaste puuliikidega.“;

**21)** paragrahvi 28 lõiget 10 täiendatakse pärast sõna „tase“ lauseosaga „välja arvatud raie tegemisel kutseõppeasutuse korraldatava õppe käigus;“;

**22)** paragrahvi 29 lõike 1 sissejuhatavast lauseosast jäetakse välja lauseosa „ühe aasta jooksul raie algusest arvates“;

**23)** paragrahvi 29 lõike 1 punkt 3 muudetakse ja sõnastatakse järgmiselt:

„3) säilikpuud ehk elustiku mitmekesisuse tagamiseks vajalikud puud, vähemalt 15 esimese rinde elusat puud hektari kohta, kuid mitte vähem kui tüvepuidu kogumahuga kümme tihumeetrit hektari kohta.“;

**24)** paragrahvi 29 lõike 11 punkt 2 muudetakse ja sõnastatakse järgmiselt:

„2) leesikaloo, kastikuloo, lubikaloo, sambliku, siirdesoo, madalsoo, lodu ja raba kasvukohatüübis raielangi pindala olla suurem kui kaks hektarit;“;

**25)** paragrahvi 29 lõike 11 punkt 2¹ tunnistatakse kehtetuks;

**26)** paragrahvi 29 lõike 11 punktid 3 ja 4 muudetakse ning sõnastatakse järgmiselt:

„3) käesoleva lõike punktis 2 nimetamata kasvukohatüüpides raielank olla suurem kui viis hektarit;

4) erinevates kasvukohatüüpides asuva raielangi pindala olla suurem kui viis hektarit, arvestades käesoleva lõike punktis 2 sätestatud piiranguid.“;

**27)** seadust täiendatakse §-ga 31¹ järgmises sõnastuses:

„**§ 31¹. Trassiraie**

(1) Trassiraie on raie, mille hulka kuulub kvartali- või piirisihi sisseraie või olemasoleva sihi või teeserva, kraavikalda ja kraaviserva või mõne muu varem raadatud ala puhastamine puudest või puittaimestikust, mille keskmine rinnasdiameeter ületab kaheksat sentimeetrit.

(2) Kui trassiraie laius on üle nelja meetri, esitatakse trassi hooldamiseks või kaitsevööndiga ehitise korral ehitise ja selle kaitsevööndi korrashoiuks õigusaktides sätestatud kehtiv projekt, hoolduskava või muu dokument.“;

**28)** paragrahvi 32 lõige 1 muudetakse ja sõnastatakse järgmiselt:

„(1) Raadamine on raie või muu tegevus, mida tehakse, et võimaldada maa kasutamist muul otstarbel kui metsa majandamiseks.“;

**29)** paragrahvi 32 lõike 2 punkt 2 tunnistatakse kehtetuks;

**30**) paragrahvi 32 lõike 2 punkt 4 muudetakse ja sõnastatakse järgmiselt:

**„**4) õigusaktides sätestatud kehtiva projekti või muu dokumendi alusel, mis on aluseks maa kasutamiseks muul otstarbel kui metsa majandamiseks.“;

**31)** paragrahvi 36 lõike 1 punkt 1 muudetakse ja sõnastatakse järgmiselt:

„1) kaitseväe ja Kaitseliidu harjutusväljadel kehtiva planeeringu kohaselt või Vabariigi Valitsuse loal;“;

**32)** paragrahvi 36 täiendatakse lõikega 2¹ järgmises sõnastuses:

„(2¹) Käesoleva paragrahvi lõikes 2 nimetatud Vabariigi Valitsuse luba ei ole vajalik lõike 1 punktis 2 nimetatud juhul, kui riigimetsa valitseja on Kaitseministeerium.“;

**33)** paragrahvi 37 lõike 6 punktist 3 jäetakse välja sõnad „kinnistu ja“;

**34)** paragrahvi 38 lõige 1 muudetakse ja sõnastatakse järgmiselt:

„(1)  Raieõiguse või metsamaterjali ostja on kohustatud esitama Maksu- ja Tolliametile ostetud raieõiguse või metsamaterjali kohta valdkonna eest vastutava ministri kehtestatud vormi kohase teatise. Teatist ei pea esitama, kui ostetakse kuni 20 tihumeetrit metsamaterjali aastas.“;

**35)** paragrahvi 38 lõikest 2 jäetakse välja tekstiosa „müügi- või“;

**36)** paragrahvi 38 täiendatakse lõikega 3 järgmises sõnastuses:

„(3) Metsamaterjali turule laskmisel on müüja või tema volitatud esindaja kohustatud järgima Euroopa Parlamendi ja nõukogu määrust (EL) 2023/1115, milles käsitletakse teatavate raadamise ja metsade degradeerumisega seotud saaduste ja toodete liidu turul kättesaadavaks tegemist ja liidust eksportimist ning millega tunnistatakse kehtetuks määrus   
(EL) nr 995/2010.“;

**37)** paragrahvi 41 lõiget 1 täiendatakse punktiga 3 järgmises sõnastuses:

„3) käesoleva seaduse § 32 lõikes 1 nimetatud muu tegevuse kohta, mida tehakse, et võimaldada maa kasutamist muul otstarbel kui metsa majandamiseks.“;

**38)** paragrahvi 41 lõikest 4 jäetakse välja tekstiosa „, digitaalselt allkirjastatuna e-kirjaga või“;

**39)** paragrahvi 41 lõike 8¹ teisest lausest jäetakse välja lauseosa „või e-kirjaga“;

**40)** paragrahvi 41 lõige 13 muudetakse ja sõnastatakse järgmiselt:

„(13) Metsaomanik võib teha raiet 24 kuu jooksul pärast metsateatise või metsakaitseekspertiisi akti registreerimist metsaregistris. Uuendusraie või raadamise korral võib raiet või käesoleva seaduse § 32 lõikes 1 nimetatud muud tegevust alustada, kui metsateatise registreerimisest metsaregistris on möödunud kümme päeva või kui metsakaitseekspertiisi akt on registreeritud metsaregistris. Kümne päeva möödumist ei pea ootama elutähtsa teenuse tagamise, inimese tervisele ja varale ohtlike puude eemaldamise eesmärgil ning riigikaitseseaduses sätestatud kõrgendatud kaitsevalmiduse, mobilisatsiooni, demobilisatsiooni või sõjaseisukorra väljakuulutamisel.“;

**41)** paragrahvi 41 lõikes 13² asendatakse arv 12 arvuga 24;

**42)** paragrahvi 41 täiendatakse lõikega 134 järgmises sõnastuses:

„(134) Metsaomanik või tema esindaja on kohustatud kahe kuu jooksul teavitama Keskkonnaametit kavandatud raie lõpetamisest või esitama pärast raie lõpetamist kahe kuu jooksul uued inventeerimisandmed raiutud metsaosa kohta. Käesoleva paragrahvi tähenduses loetakse raie lõppenuks, kui on lõpetatud tööd, mis on loetletud § 28 lõike 1 punktides 1–3.“;

**43)** paragrahvi 43 lõige 1¹ tunnistatakse kehtetuks;

**44)** paragrahvi 43 lõige 3¹ tunnistatakse kehtetuks;

**45)** paragrahvi 43 täiendatakse lõikega 7¹ järgmises sõnastuses;

„(7¹) Riigimetsa Majandamise Keskus arvestab valdkonna eest vastutava ministri kehtestatud omaniku ootustes nimetatud eesmärkidega.“;

### **46)** seadust täiendatakse §-ga 43¹ järgmises sõnastuses:

### „**§ 43¹.** **Püsimetsana majandamine riigimetsas**

(1) Püsimetsana majandamiseks märgitakse püsimetsana majandatav ala metsaregistrisse riigimetsa majandaja ettepanekul.

(2) Riigimetsas võib püsimetsana majandamise eesmärgil pärast puistu seemnekandvuse ea saavutamist raiuda valikraiega 30 aasta jooksul kuni 0,2 ha häiludena maksimaalselt 30% eraldise või püsimetsana märgitud ala pindalast.

(3) Püsimetsas säilitatakse säilikpuud või säilikpuude grupid alaliselt vähemalt 10%-l pindalast.

(4) Häiludes ja häiludevahelist ala võib hooldada valgustus- ja harvendusraiega käesoleva seaduse alusel kehtestatud metsa majandamise eeskirja §-s 6 sätestatud nõudeid järgides.

(5) Käesolevas paragrahvis sätestatud tingimused kehtivad valikraiele riigimetsas väljaspool kaitstavaid loodusobjekte.“;

**47)** paragrahvi 45 lõige 5 muudetakse ja sõnastatakse järgmiselt:

„(5) Valdkonna eest vastutav minister määrab Riigimetsa Majandamise Keskusele järgneva viie aasta uuendusraie pindala, sealhulgas männikute, kuusikute, kaasikute ja haavikute pindala puuliikide viisi, arvestades käesoleva seaduse § 11 lõigete 3 ja 4 alusel kehtestatud määruses sätestatud metsa raiemahu arvutamise metoodikat.“;

**48)** paragrahvi 45 täiendatakse lõikega 5¹ järgmises sõnastuses:

„(5¹) Valdkonna eest vastutav minister võib muuta käesoleva paragrahvi lõike 5 alusel kehtestatud uuendusraie pindala, kui on täidetud vähemalt üks järgmistest tingimustest:

1) uuendusraie pindala arvutamise aluseks oleva metsa pindala on muutunud vähemalt 15%;

2) uuendusraie pindala arvutamise aluseks olevas metsas on tuvastatud ulatuslik metsakahjustus;

3) kui käesoleva seaduse § 45 lõike 5 alusel määratud uuendusraie pindala ei võimalda täita käesoleva seaduse § 2 lõikes 2 seatud eesmärke või muid riigi kohustusi.“;

**49)** paragrahvi 45 lõige 6 tunnistatakse kehtetuks;

**50)** paragrahvi 49 lõike 3 esimene lause muudetakse ja sõnastatakse järgmiselt:

„(3) Nõukogu on kaheksaliikmeline.“;

**51)** paragrahvi 49 lõike 3 punkt 3 tunnistatakse kehtetuks;

**52)** paragrahvi 49 lõike 7 punkt 10 tunnistatakse kehtetuks;

**53)** paragrahvi 49 lõike 7 punktid 12 ja 13 muudetakse ja sõnastatakse järgmiselt:

„12) vara kasutusse andmise otsustamine käesolevas seaduses nimetatud juhul;

13) riigi esindajana eraõiguslike juriidiliste isikute asutamise otsustamine.“;

**54)** paragrahvi 60 lõige 1 muudetakse ja sõnastatakse järgmiselt:

„(1) Vara võõrandamise otsustab RMK juhatus.“;

**55)** paragrahvi 68 lõikes 2 asendatakse arv 3200 arvuga 150 000;

**56)** paragrahvi 69 lõikes 2 asendatakse arv 3200 arvuga 50 000;

**57)** paragrahvi 70 lõikes 2 asendatakse arv 2000 arvuga 50 000;

**58)** seadust täiendatakse §-ga 80¹ järgmises sõnastuses:

**„§ 80¹. Järelhindamine püsimetsana majandamisele riigimetsas**

Kliimaministeerium analüüsib hiljemalt 2030. aasta 1. jaanuariks püsimetsana majandamise eesmärgi saavutamist ja rakendamisega kaasnenud mõju riigimetsa majandamisele ning esitab vajaduse korral ettepanekud seaduse muutmiseks.“.

**§ 2. Keskkonnatasude seaduse muutmine**

Keskkonnatasude seaduse § 81 lõike 5 punkt 1 tunnistatakse kehtetuks.

**§ 3. Seaduse jõustumine**

(1) Käesoleva seaduse punktid 14, 25 ja 26 jõustuvad 2025. aasta 1. juulil.

(2) Käesoleva seaduse punktid 4, 6 ja 11 jõustuvad 2026. aasta 1. juulil.

Lauri Hussar

Riigikogu esimees

Tallinn, 2025

Algatab Vabariigi Valitsus…………..2025. a